text: বাংলার চোখ নিউজ | অনলাইন সংস্করণ | প্রেমিকাকে ভারতে পাঠালো বিজিবি, প্রেমিককে থানায়
  রবিবার, ১৯ সেপ্টেম্বর ২০২১, ০১:০৭ অপরাহ্ন
  যে খবরে পাকিস্তান সফর বাতিল করল নিউজিল্যান্ড টস করে দুই প্রেমিকার মধ্যে বউ বেছে নিলেন যুবক আত্মসমর্পণের পর ডিআইজি প্রিজনস পার্থ গোপাল বণিক কারাগারে ভোটের আগেই ৪৩ ইউপিতে আওয়ামী লীগের চেয়ারম্যান ব্যাংকের শতকোটি টাকা আত্মসাত : ১০ বছর পর গ্রেফতার আজ থেকে দিনে ৪ ঘণ্টা সিএনজি স্টেশন বন্ধ থাকবে ইউপি নির্বাচন : বিনা ভোটে আ.লীগের ৪৩ প্রার্থী জয়ী ভারতের দাবিতে আপত্তি জানিয়ে জাতিসংঘে বাংলাদেশের চিঠি ডেঙ্গু আক্রান্ত হয়ে হাসপাতালে আরো ২৩২ জন প্রথম প্রেমের স্মৃতি কেন মনে পড়ে?
  প্রেমিকাকে ভারতে পাঠালো বিজিবি, প্রেমিককে থানায়
  সময়ঃ শনিবার, ২৮ আগস্ট, ২০২১
  প্রেমের টানে যশোরের চৌগাছা সীমান্ত দিয়ে অবৈধ অনুপ্রবেশের অভিযোগে আটক ভারতীয় তরুণীকে ফেরত পাঠিয়েছে বর্ডার গার্ড বাংলাদেশ (বিজিবি)। শুক্রবার (২৭ আগস্ট) পতাকা বৈঠকের মাধ্যমে প্রিয়া কর্মকার (১৯) নামের ওই তরুণীকে ভারতে ফেরত পাঠানো হয়।
  এ ঘটনায় আটক তার প্রেমিক সৌরভসহ সাত বাংলাদেশি নাগরিককে চৌগাছা থানায় সোপর্দ করা হয়েছে।
  শুক্রবার রাতে সংবাদ বিজ্ঞপ্তিতে এ তথ্য জানিয়েছেন ৪৯ বিজিবি যশোরের ভারপ্রাপ্ত অধিনায়ক মেজর আবুল হাসান মো. তৌফিক মাহমুদ।
  আটককৃতরা হলেন- যশোরের শার্শা উপজেলার কানাইনগর গ্রামের শংকর সরকারের ছেলে সৌরভ সরকার (২৫), একই গ্রামের জাহাঙ্গীর হোসেনের ছেলে আরিফ হোসেন (২২), ঝিকরগাছার কৃষ্ণচন্দ্রপুর গ্রামের হাসেম আলীর ছেলে সুজন (২০), রফিকুল ইসলামের ছেলে জালাল উদ্দীন (১৮), একই গ্রামের নোমান হোসেন (২৭), তাদের বহনকারী ইজিবাইকচালক একরামুল (২০), চৌগাছার গদাধারপুর গ্রামের মৃত আজম আলীর ছেলে আশ্রয়দাতা আখের আলী (৫৫)।
  স্থানীয় সূত্র জানায়, ভারতীয় নাগরিক প্রিয়া কর্মকারকে পতাকা বৈঠকের মাধ্যমে দেশে ফেরত পাঠানো হলেও তার প্রেমিক বাংলাদেশি নাগরিক সৌরভ সরকারকে (২৫) থানায় সোপর্দ করেছে বিজিবি। প্রেমের সম্পর্কের সূত্র ধরেই ওই তরুণী সীমান্ত পার হয়েছিলেন।
  বিজিবির সংবাদ বিজ্ঞপ্তিতে বলা হয়েছে- বৃহস্পতিবার রাত ১১টার দিকে চৌগাছা সীমান্তের হিজলী বিওপির টহল দল গোপন সংবাদের ভিত্তিতে ভারতীয় নাগরিকসহ পাচারকারী দলের সদস্যদের আটক করে। ভারতীয় নাগরিক প্রিয়া কর্মকার (১৯) উত্তর চব্বিশ পরগনা জেলার বনগাঁও থানার টেংরাইল গ্রামের বাসিন্দা।
  পরবর্তীতে শুক্রবার বিকালে অবৈধভাবে আগমনকারী ভারতীয় নাগরিককে কোম্পানি কমান্ডার পর্যায়ে পতাকা বৈঠকের মাধ্যমে ১০৭ বিএসএফের উত্তর বয়রা কম্পানি সদরের কাছে হস্তান্তর করা হয়েছে। একই সঙ্গে অবৈধ অনুপ্রবেশে সহায়তাকারী বাংলাদেশি নাগরিকদের চৌগাছা থানায় হস্তান্তর করা হয়েছে।
  চৌগাছা থানার ওসি সাইফুল ইসলাম সবুজ বলেন, আটককৃতদের বিরুদ্ধে অবৈধপথে ভারতে প্রবেশের চেষ্টার অভিযোগে পাসপোর্ট আইনে মামলা করেছে বিজিবি। শনিবার তাদের যশোর আদালতে সোপর্দ করা হবে।